આપણને પણ આપણા અગાઉના જન્મો ક્યાં યાદ છે? અને ધારો કે અગાઉના જન્મોની બધી વાતો યાદ રહે તો શું થાય? તો જીવન જીવવું અઘરું ન થઇ જાય? એટલે કુદરતે એવી વ્યવસ્થા ગોઠવી છે કે જન્મ સાથે નવી ગિલ્લી નવો દાવ જેવી રમત શરુ થાય. જો કે ખૂણેખાંચરે એવા દાખલાઓ મળતા રહ્યા છે, જેમાં કોઇને ગત જન્મની યાદ તાજી થઇ આવે. આવી વ્યક્તિ પૂર્વજન્મના સગાંવહાલાંઓ અને વતનનાં સ્થળો ઓળખી બતાવે. મનોવૈજ્ઞાનિકો આધુનિક થિયરીઓના આધારે આવી ઘટનાઓને સમજાવવાનો પ્રયાસ કરે છે. જો કે ક્યાંક કોઇ કડી ખૂટે છે, તેવું લાગ્યા વિના રહેતું નથી.